
At falde op


Pungen var en af de små kvadratiske, der bliver dobbelt så stor, når den åbnes, og har en mængde små lommer til plastikkort af større eller mindre vigtighed. Eksempelvis det der i nutiden hedder et Sundhedskort, men for kort tid siden var et Sygeforsikrings samme.


Det er det stadig, men hellere kalde det noget mere positivt lydende som sundhed end noget rædselsvækkende og spejlende kommende død og elendighed som sygeforsikring. Det er jo ikke noget, man nødvendigvis gerne ville erindres om på daglig basis, at man kan få behov for. Sygdom er muligvis hver mands herre, men så længe musikken spiller, og der er plads på dansegulvet, må det være tilladt at nyde livet en lille stund uden grimme indre billeder og realitetssans.


Der var også et større rum til sedler, men da han fandt pungen, lå der kun en gul post-it lap med nummeret til ”Livslinjen” håndskrevet i det. I de små lommer var der ud over Sundhedskortet, et til Tivoli, et medlemskort til en sangforening. Et forsøg på et visitkort og et årskort til en læderklub i indre by. Man kunne have forventet et kreditkort af en slags, men havde der været et, var det der ikke længere, og jeg ved positivt, at der havde været et, da det var min pung, og jeg havde mistet den under mystiske omstændigheder.


Det var Igor Strawsky der fandt den. Den unge digter og litteraturstuderende. Han er god til at finde ting og tilstrækkelig nysgerrig til at samle dem op. Han har antageligvis ingen anelse om, hvem jeg er. I al fald på dette tidspunkt.


Nu er han jo poet og tillige ung, så han bliver grebet af den mulige dramatik eller digter en. Jeg er fuldkommen uskyldig i det, der er sket, og Igor Strawsky kan umuligt være orienteret, om end det er slående at hans store og meget flot omtalte digtsamling netop hedder ”På hjul og stejle”. Det kan helt klart være et lige så helt urimeligt tilfælde, men det er næsten ikke til at tro. Jeg ved i det hele taget ikke, hvad jeg skal tro, og det er jeg ved grød ikke ene om. Da man opdagede, at liget var netop et lig og ikke bare en dukke, var der en vis, forståelig bestyrtelse. At rejse en stage midt i byen i ly af mørket og placere et lig på et fladt liggende vognhjul øverst oppe var voldsomt og urovækkende.


Morgentrafikken nåede at være godt i gang, før det gik op for folk, bredt taget, at de cyklede og på anden vis transporterede sig under det, man i kriminalromaner benævner en drabsscene. At min pung lå der, lænset for kreditkort og kontanter, vil jeg stadig hævde er et mysterium. Men kun et af mange og måske nok ikke et af de største der har materialiseret sig i verdenshistorien, men derfor kan det jo godt være pænt frustrerende, når noget bliver væk fra en, og jeg er typen, der tager den slags meget personligt, men mest for at sikre mig, at jeg har en personlighed.


Dronning Louises bro, der forbinder den gamle del af byen og den nye, er den mest trafikbelastede og her primært af det, der defineres som bløde trafikanter, og disse bløddyr er hårde mod hinanden. Man arbejder ikke med begrebet medcyklister men kun mod. Det er en gladiatorkamp i myldretiden, og man er nådesløs og uden frygt og anger. I al fald uden frygt, og den slags frygtløshed gør mig skidebange. Det er her, nogen ved broens ene side har rejst omtalte stage. De fleste tænker, at det er noget politisk, som man ikke behøver at forholde sig til. Det er faktisk først, da fuglene begynder at samle sig og sætter i gang med at mæske sig og hakke i liget, at man bliver alarmeret, og nogen alarmerer myndighederne.


Jeg havde fået arbejde som elevatordreng på hotellet. Hvilket dels var et forsøg på at komme min klaustrofobi til livs, og dels hvad jeg med min begrænsede uddannelse kunne få, og nu bliver jeg lige i tvivl om nummeret i min lille tegnebog kan tages som udtryk for, at jeg har forsøgt eller ligefrem er lykkedes med at begå selvmord.


”Livslinjen” er en åben telefonrådgivning for folk, der går i suicidale overvejelser. Måske har jeg været selvmordstruet uden at være mig det bevidst. Måske er elevatorkørslen et skånejob givet mig, så jeg får livsglæden igen, hvis jeg har haft en sådan tidligere. I så fald er mit selvmorderiske forehavende næppe lykkedes, hvilket man vel må lykønske nogen med. Måske ligefrem mig.


Igor Strawsky fandt min pung neden for stagen, og lige inden politiet lukkede hele broen af, hvilket mildt sagt var upopulært. Ikke at han fandt den, men at folk blev nægtet fremfart. Der var en del, der havde travlt med at komme på arbejde, så de kunne komme hjem igen, så snart det var muligt, uden at det gik ud over lønnen. Andre blev vrisne over, at ordensmagten lukkede af i så stor afstand, at man ikke kunne følge med i det pågående drama og med lidt held komme til at kigge ind i et kamera og få et splitsekunds reel eksistens, og så ville man eksempelvis også gerne kunne se, om offeret på hjulet var en ham eller hende, og om vedkommende måske var nøgen eller ligefrem upåklædt.


Det er jo ingenlunde en standardoperation, og de ansvarlige myndigheder er noget i vildrede, angående hvordan man skal få liget ned. Efter noget meget teoretisk snak når man frem til at rekvirere en af brandvæsnets stigevogne. De er også mere vandt til at slæbe rundt på døde mennesker, de der brandmænd.


Grundighed er godt, er vi samfundsvis blevet enige om, men den kan også nå et perversionspunkt, når den overdrives. Eksempelvis virker mængden af ståltråd brugt til at fastgøre liget på hjulet decideret sygelig.


Sussie, der er en hærdet og rimeligt hærdebred kriminalbetjent, er ikke nem at ryste, men middelalderscenariet i storbysmyldretiden forekommer hende fucking plimtosset og helt hen i vejret. Det er afgjort en af den type oplevelser, hun gerne delte med sin tidligere kollega, forhenværende politikommissær i Københavns politis drabsafdeling B. Andersson. Som fuldkommen irrelevant strøtanke slog det hende, at hun ikke vidste, hvad B’et stod for. Måske skulle hun spørge ham en dag, og måske var det for privat.


En ambulance var kommet til, og man havde trukket noget afskærmning ud. En brandmand kom ned fra det høje med det maltrakterede lig i favnen og lignede selv en, der kunne bruge lidt ferie og en lønforhøjelse. Man kunne høre de mest aggressive journalister, og man ville vide alt og havde krav på klarhed om afdødes køn og alder. Det var heldigvis ikke Sussie, der skulle fodre det kobbel. Hun havde for længst gjort ledelsen det klart, at hvis hun blev tvunget til at skulle interagere med pressen, sagde hun op øjeblikkeligt.


Fuglene var gået efter bløddelene først, så der var en uskøn og til en vis grad surreel mangel på øjne og tunge. Lemmet havde forhåbentlig også set bedre ud tidligere, men lige det var ikke rigtig Sussies afdeling.


Hvorfor Igor Strawsky tager min pung i lommen i stedet for at aflevere den til de i rigt mål tilstedeværende, relevante myndigheder, er ikke klart. Han havde været ude og samle inspiration, og i den sammenhæng så han i højere grad ned end op. Min lille og undseelige tegnebog havde tiltrukket sig hans opmærksomhed, og det var først da han stod med den i hånden, at han blev opmærksom på stagen og lod blikket glide op under hjulet.


Hvem fanden rejser en stage midt i byen og har en fest med det. Hun kiggede på konstruktionen der lå på broen. Stagen, der havde raget lidt op over de gamle lygtepæle, havde været bundet fast til stenrækværket. At få den vippet op i lodret, med et hjul og et lig på toppen var ikke en helt lille styrkeprøve og måtte, så vidt hun kunne bedømme, have krævet to til fire personers samarbejde og en vis koldsindighed og tro på, at man ikke ville blive forstyrret. Fire ubekendte og et lig på hjul og stejle. Det lød som opskriften på en dårlig kriminalroman. Og motivet var også pænt tåget. Og hvem fanden havde liget været.


Igor Strawsky havde ikke rigtig overhovedet fanget, hvad der var gang i, før han var blevet bedt om at trække sig tilbage og pludselig stod bag en afspærring og rettede desorienteret på hiphopkasketten. Og med min pung i lommen. Det sidste nævner jeg bare, da jeg ellers er bange for, at det bliver glemt og regnet for irrelevant, hvilket det også vel kan forekomme at være i historiens malstrøm, men for mit lille forkrøblede jeg har det og den betydning. Ikke mindst fordi jeg skulle have haft købt ind, tror jeg.


Sussie havde taget en snak med politiets teknikker, da hun kom tilstede. De kendte hinanden fra tidligere sager og havde en vis gensidig respekt. De blev enige om, at der var flere muligheder for, hvordan scenariet kunne være blevet etableret, alt efter hvor mange involverede der havde været. Havde der eksempelvis været fire og i nogenlunde god form, ville det have været muligt at løfte og trække stagen med pynt på plads. En person med en bil og noget teknisk snilde, burde have kunnet klare det med vognen som trækkraft.


Hvordan man så havde fået stagen fragtet til og op på broen, kunne ingen af dem give igen på, men det er måske bare noget, man gør.


Teknikeren havde sit lille hus i Rørvig, der er langt, langt væk fra byen, og hun begreb dybest set ikke, at nogen kunne trække vejret på asfalt. Sussie forstod hende godt, men havde det anderledes.


Nogen havde skrevet Rosen på fortovet med store, røde bogstaver, men om det havde sammenhæng med rejsegildet eller havde været der i forvejen var ikke umiddelbart til at afgøre.


Igor Strawsky havde også noteret sig, at der stod Rosen, et eller andet sted. Han tænkte, at det kunne være optakten til den kommende digtsamling, som han var kommet til at love forlaget, eller det var vist en af de begejstrede journalister, han havde sagt det til.


Det havde i al fald stået i avisen dagen efter, og der havde journalisten kun lige forladt hans seng, forekom det ham. Han havde ellers været sprød og okay underholdende vertikalt.


Igor tager kun noter i hovedet og skriver kun ned fra sin lille skriveplads ved siden af sengen. Det er et princip. De digte eller sentenser, der ikke kan huskes til han kommer hjem, kommer til at hvile på De glemte digtes kirkegård, hvilket er en titel, han må bruge en dag.


Igor Strawsky spejlede sig i en butiksrude. Han ligner en bandit med kasketten og de store baseball boots. Eller han lignede i al fald ikke en litteraturstuderende poet. Det forekom ham også at være det sørgeligste look, man overhovedet kunne forestille sig. Han skulle have fundet et solidt halssmykke. Tungt, men ikke et kors. En enhjørning måske. I sølv og gerne lidt plat. Gerne en tegneseriefigur.


Og så skulle han i gang med at skrive. Det var det med rosen. Et plantekatalog som ramme. Roser er røde og derudad. Ville være interessant at arbejde med og lidt prekært. Lidt overfølsomt og sart.


Han orkede ikke at provokere bare for at provokere. Der var flere, der syntes, det var svært provokerende, at han ikke var provokerende, og så var han fristet til at løfte glasset og sige skål. Det var simpelthen for dumt. Der var i det hele taget mange, der havde en ide om kunstens eventuelle funktion. Selv var han mest interesseret i formen. Hvis der så kom noget ud af den, der kunne sige noget om noget, var det fint, men det var og blev for ham en Rorschachtest med bogstaver. Bulmeurt som slikkepind. Snebær i din drink.


Vintergæk til at sove på, min skønne. Jo, det kunne godt et eller andet, hvis det fik lov til at simre lidt. Han cyklede videre på sin minicykel, der egentlig var beregnet til at lave alle mulige tricks på, men han kunne ikke et eneste og havde heller ikke udfordret skæbnen unødigt med at forsøge at lære nogen. Dertil var han for gode venner med tyngdekraften, og det var rigeligt for ham at sidde og se godt ud på den, eller stå i pedalerne, trædende et par omgange, og så trille med overdrevent overskud, til der igen skulle lidt fart på. Alt sammen gjort halvt stående og med kasketten bagvendt. Hvad der havde været gang i tilbage på broen, havde han ikke kunnet greje. Muligvis noget kunst halløj eller noget politisk.


Måske en kombination, hvilket lød rigtig trist på en kedelig måde.


Han drejede kasketten og vendte snuden hjem mod skabet, der var kaldenavnet for kollegiet. En af flere massive betonklodser med uanede mængder værelser der gjorde det ud for beboelse, så længe man ikke havde råd til andet og ikke et øjeblik længere, selv om han nu meget godt kunne lide stedet. Det perifere og det midlertidige.


Han skulle egentlig have været på universitetet, men natten havde været lang og svedig og med en fyr, han allerede havde glemt navnet på, hvis han overhovedet havde fået det at vide, eller hvis han havde haft et.


Arbejdet som elevatordreng er ikke listet i hverken bøger eller pjecer om, hvad man kan blive til, hvis man bliver stor. Det er også langt hen ad vejen en fuldkommen nyttesløs tjans, og dog er jeg behjælpelig og servil. Jeg assisterer hotellets gæster med gerninger, de glimrende kunne klare selv og er indbegrebet af et serviceerhverv. Og jeg gør, hvad jeg gør, med klodset ynde og rå elegance. Det er i al fald sådan, min chef valgte at beskrive min indsats. Jeg valgte så at opfatte det positivt. Det koster ikke ekstra.


Pressen er gået i noget der minder om hysterisk selvsving og er blevet fjerløse, langhalsede gribbe, der svæver på brede vinger over historien om liget på hjul og stejle. Der er tilstrækkelig meget guf til, at man ikke behøver fakta det første døgns tid, og på trods af at man intet ved om motiv, gerningsmand eller offer, dækker man sendefladen med specialister, der ved noget om noget, der muligvis har om ikke andet perifert noget med sagen at gøre. Man har en drone flyvende over broen og længere oppe i luftrummet en helikopter, der prøver at filme bagud i tid, da der ikke foregår noget af interesse i den nutid, man rapporterer fra. Der er gudskelov adskillige privatpersoner, der har filmet stagen, inden politiet afspærrede området. Det er lidt rystet, men meget autentisk og godt at have at tale ud fra, når man ellers ikke har noget at tale ud fra.


Østers politiet vil ikke komme med så meget som en midlertidig udtalelse, hvilket man ellers skylder befolkningen, som man siger. Og ret højt.


Sussie sad med fødderne oppe på skrivebordet på sit kontor. Hun havde overvejet at kontakte Andersson, men tænkte at det kun var et spørgsmål om tid, før han selv ringede. Det var altid rart at møde Kriminalteknikeren. Hun var sgu okay. De havde kysset en gang, men det var ikke rigtig blevet til mere. Hun boede også langt ude på landet. Hun skulle heller ikke have gang i noget som helst seriøst, og frøkenteknikeren var den seriøse type. Det var fint. Alt var fint, måske lige bortset fra dagens hændelser, men det var arbejde og i en anden kategori.


Hun kiggede på billederne af liget. Han havde sikkert været køn ud fra en eller anden betragtning. Teknikeren mente, at han havde været død et godt stykke tid, inden han var kommet op på hjulet.


Hun anslog dødsårsagen til at være forgiftning. Analyser måtte vise hvilken type. Og så var der billedet af fortovet på broen, hvor der stod Rosen. Lige det gav hende kuldegysninger. Det var ellers ikke noget, hun ofte havde, og hun kunne ikke helt forklare, hvorfor dette gjorde.


Mini Pelle holdt fast i to fingre og stavrede afsted ved siden af barnevognen. Det var Pelles fingre, han holdt fast i, og han havde et godt greb. Irma skubbede vognen og gjorde sig overvejelser. Mini Pelle, som hun de facto var mor til, skulle starte i vuggestue, og hun selv skulle være noget andet og mere end mormaskine, hvilket var en kende angstprovokerende. Den ældre Pelle var lidt trist til mode over, at de ikke bare skulle gå ture i en uendelighed, men Irma hævede, at det var udslag af en udvikling og principielt godt og i al fald uundgåeligt. Pelle var ikke overbevist om, at udvikling helt generelt var noget at sigte efter, og om det dybest set ikke bare førte til afvikling på den store klinge. Så vidt han kunne se, havde det stadige udviklingsbehov og krav ført en forfærdelig masse skidt med sig. Det var bare tanker og tanker, han holdt for sig selv for ikke at desillusionere sin lille navnefælle. Han kunne tids nok sande, at verdenen var en kloak sat billigt til salg på grund af misrøgt og vandalisme af det helligste og livet selv, og han måtte indrømme over for sig selv, at han ikke rigtig kunne holde tanken ud om, at nogen andre skulle varetage den lille fyrs voksenkontakt og i en eller anden grad det, der vel hedder opdragelse helt generelt. Irma stoppede hans tanker og spurgte, hvad det var, han gik og skumlede over. Af hensyn til ungdommen gav han hende en forkortet udgave, som hun oversatte til, at han var bange for at miste barnet, som han var kommet til at binde sig emotionelt til. Det nikkede han til og løftede den lille mand op på armen. Mini Pelle kvitterede med et strålende smil og slog armene rundt om halsen på ham og prøvede at bide ham i hagen. Måske var verden ikke helt så ad helvede til alligevel. Irma grinede af dem og sagde, at de begge to var tossede.


Mini Pelle er opkaldt efter den voksne Pelle. En gestus der har svejset dem sammen på et af flere planer, eller noget, og den ældste Pelle, der startede livet som handelsvare er blevet noget overfølsom i forhold til relationer, som han af gode grunde ikke har mange af. At han overhovedet har nogen, er kommet som en snigende overraskelse. Han er ikke ubetinget tryg ved at være involveret i andre, og han har nu både en kæreste, en veninde og et barn, der virker til at ville ham for den, han er. Det er indimellem lidt overvældende og grænseoverskridende, og indimellem overvældende og grænseoverskridende dejligt.


Irma skal tilbage til sit arbejde i hæren og glæder sig alt andet lige til noget daglig kollegial kontakt og tænkning på andet og mere end bleer og deslige. De har lavet en aftale om, at Pelle de fleste af dagene henter Pelle fra vuggeren. Det er betryggende og rart.


Der var ingen unge mænd, med eller uden tøj på, der var blevet meldt savnet, og der var ingen indikatorer på, hvem offeret på hjulet kunne have været i en levende udgave. Man havde en tegner på, der kunne tegne et nogenlunde vellignende portræt af afdøde med øjne i hovedet. Et foto var for makabert og vist også i strid med de presseetiske regler, som man fulgte til punkt og prikke, når det passede sig og var opportunt. Der er regler, og der er regler, og begge kunne gradbøjes i forhold til omstændighederne. Man kunne nok klare sig et lille døgn endnu uden billeder, men så måtte der også kød på bordet. Nationalmuseets middelalder afdeling var blevet kontaktet, og de havde gudskelov været særdeles beredvillige med billeder og information om klassiske aflivningsmetoder i de gode gamle dage, og man havde da i den grad ikke lagt fingrene imellem den gang. Der var rigeligt at sovse rundt i, og visse af de alderstegne professorer fra afdelingen var naturtalenter på TV. De var simpelthen underholdende og måtte ind i mellem stoppes i deres maleriske beskrivelser af langsomme henrettelser for ikke at risikere, at seerne fik maden galt i halsen ude i de små stuer. I løbet af døgnet måtte man generere publikums begrænsende foranstaltninger på det nationale museum. Man ville se lig, og i hast måtte der etableres et samarbejde med det lokale voksmuseum, der havde vellignende døde fra mange tider.


Der var en sjælden grad af samkoordination de journalistiske redaktioner imellem. Man lavede broderskabs ed på, at den første, der havde noget blod at vise, sendte det videre. Alle vidste, det var løgn, men det gav alligevel en ide om en samlet presse.


Der var heldigvis også amatørfotografer og clairvoyante seere, der kunne levere billeder af det uviste og viden om det uvisse.


Der går det meste af 24 timer, før nogen påtager sig ansvaret for hændelsen på broen:


”Vi erklærer, at vi med alle til rådighed stående midler og åndeløs ildhu vil forsvare klimaet og med magt føre samfundet tilbage til før industrialismens påståede progression, der har forgiftet og besmudset det helligste og livet selv. Vi vil bringe sonofre, til det er tydeligt, at vi er blevet hørt. Vi er Rosen…”


Sussie satte en finger for panden og sagde Kuk kuk kuk faldera, hvad åbenbart dækkede hendes opfattelse af den skrevne erklæring.


Andersson, i hvis køkken de sad, var sådan set enig, men også tilbøjelig til at mene, at det nok skulle opfattes som en rimeligt regulær trussel, om end den noget spøjse tone i formuleringen. Og så havde man jo allerede vist sig i stand til at smække et lig på hjul og stejle op midt inde i byen, hvilket gjorde det lidt svært at afvise det hele som løjer og tosserier. Pelle for sin part mente, at det var udtryk for håndfast klimaaktivisme, hvilket man vel godt kunne have en vis forståelse for. Det udløste en længere diskussion om mål og midler, hvor Pelle stædigt fastholdt, at man godt kunne sympatisere med noget uden at være enig.


Pressemeddelelsen var sendt til en af de absolut mindste aviser i landet og en, der ikke i nævneværdig grad følte sig bundet af nogen form for musketered, så de bragte den som forside eksklusivt og helt for sig selv. Det var ikke populært blandt de større medier og slet ikke de, der var æterbårne, men der var ikke så meget, man kunne gøre, andet end at huske det til en anden gang, og man huskede almindeligvis djævelsk godt.


Man har været nødt til at borteksportere påfuglene i den største park i byen. De har ellers gået for at være havens stolthed, men specielt hannerne er blevet stedse mere aggressive og er gået i clinch med de blank- og højglanspolerede rigmandsbiler, der måtte stå parkeret, oftere og oftere. Det er ikke nødvendigvis, fordi de store fugle har et socialt indigneret had til automobil frås, men disse køretøjer er så blanke, at de spejler sig i dem og så angriber den rival, de ser angribe sig. Det giver nogen særdeles dyre ridser i lakken og erstatningskrav rettet mod kommunen, da påfugle ikke ejer kongens mønt.


De er blevet omplaceret til forlystelsesparken Tivoli, hvor spejlkabinettet er pakket sammen, og de små veteranbiler ikke spejler andet end drømme om en fortid og gestaltet angst i de små børnebilisters blikke, når de triller rundt og krampagtigt holder fast i styret i rædsel for, at bilerne kører uden for banen og forlader virkeligheden med katastrofale følger til følge.


Man kunne teknisk set godt berolige de små poder, men mange voksne synes, det er sødt, når børn bliver bange, så man lader dem leve i frygt.


Liget på hjulet er et problem. Man har simpelthen ingen anelse om, hvem det er. Dem, der kalder sig Rosen, er naturligvis også problematiske, men de er åbenbart en gruppe og må være til at finde. Der er en del, der er uafklaret i forhold til deres gøren og laden, men det er vist mest logistisk og praktisk. Det er en generel holdning, at det ikke rigtigt kan tages alvorligt. Det er simpelthen for teatralsk og melodramatisk. Valget af nyhedsmedie at lancere manifestet i har yderligere sat det i et tvivlsomt lys. Det er helt klart uhyrligt at binde et lig til et hjul på en stage, men det er lidt, lige som når rockerforbrydere begynder at bekrige hinanden. Det er meget internt og er ikke noget pæne mennesker behøver at forholde sig til som andet end underholdning i den kuriøse afdeling.


Da fantomtegningen af afdøde kom i avisen, var der stort set ingen andre end folk, der havde for meget tid, der reagerede. De kunne så også strikke allehånde fantastiske fortællinger sammen om prinser og tidligere kærester, og der var sågar nogen stykker, der mente at genkende for længst forsvundet afkom. En enkelt moden og antagelig gal kvinde krævede ligefrem liget udleveret, så hun kunne begrave sin længe savnede søn. Hun hævdede så også at være polsk grevinde og boede i en toværelses i en forstadskommune. Hun var komplet utroværdig men meget ihærdig, og efter at en morgen tv-kanal gav hende taletid, blev hun i visse kredse taget til hjertet, og der blev straks etableret støtte- og sympatisider på de sociale medier. Hun kaldte sig Medusa Nielsen, hvilket ikke hjalp stort på troværdigheden, men hun var god på en skærm og formåede at brænde igennem med sit tvivlsomme budskab.


Sussie havde møde med retsmedicineren, der var en vissen og indtørret ældre mand med en uhyggelig stor mund og en voldsom latter, der ofte afsluttede en morbid pointe.


Kriminalteknikeren var med over nettet, da hun havde ting at ordne på landstedet, som hun kaldte sit lille kolonihavehusstørrelse domicil, der oprindeligt var tænkt til at være sommerhus.


Retsmedicineren kunne berette, at afdøde havde været afsjælet for længst da han blev surret fast til hjulet med ståltråd og sejlgarn. Han var blevet forgiftet eller havde selv taget gift og havde, kunne man se, som retsmedicineren begejstret påpegede, brækket største dele af maveindholdet op, inden han var død en særdeles smertefuld død.


Her kom der et voldsomt latterudbrud. Sussie kendte ham fra mange sager gennem tiden og havde vænnet sig til de noget upassende udslag af munterhed. Og så spurgte han teknikeren, om han havde forstået det ret, at hjulet faktisk havde været et gammelt vognhjul i træ, og da det kunne bekræftes, blev han tavs og grundende. Sussie havde kendt ham længe nok til at kunne se, at der var noget, han ikke kunne få til at gå op, og at det ikke nyttede noget at udfritte ham. Om det var noget væsentligt eller en eller anden nørdet og ligegyldig detalje, måtte tiden vise, hvis han da ikke valgte at holde det for sig selv.


At køre elevator er kun på et teoretisk plan tæt på at være spændende. De mennesker, man møder, møder man reelt ikke, og gør man, viser de sig hurtigt ikke at være rigtigt interessante. Eller måske er det bare mig. Måske er jeg så intetsigende, at andre bliver blanke i mødet med mig. Det skulle ikke undre.


Jeg bor ikke på hotellet. Det ville jeg slet overhovedet ikke have råd til, men jeg ved ikke, hvor jeg så bor. Jeg kan jo ikke bare køre op og ned hele tiden. Eller det er måske det, jeg gør. Kører op og ned i det uendelige.


Jeg må have talt med ledelsen om en fridag i ny og næ. De skal ikke bare udnytte min situation, hvis jeg har en.









En anderledes dansetime


Medusa Nielsen sad i sofaen i den toværelses og bladrede adspredt i et fotoalbum. Møblet havde overlevet den lange og noget tumultariske rejse fra hjemlandet. Det ovale teaktræsbord ligeså. Det havde været rystende at gense den unge mand som forsidehistorie, og om end det var en tegning, der i stil mindede om dem, gadetegnere i det meste af verden smører af med romantisk dovenhed, var hun ikke et øjeblik i tvivl om, hvem det var på billedet.


Han var blevet voksen, men hans både blide og kantede træk var så genkendelige som noget. Og så naturligvis modermærket der lignede Afrika, på halsen. Hun var stoppet i albummet ved et ungdomsbillede, hvor han smilede skælmsk til fotografen, mens han spiste en banan. Det kunne sikkert ses som erotisk, men hun så bare en glad og lidt fjollet dreng i sin ungdoms vår. Om han allerede den gang havde prostitueret sig, var hun ikke klar over, og det betød heller intet for hende. Han og de andre var hendes børn. Nogen af dem var startet tidligt og andre sent. Hun erindrede det, som om han havde været skødehund, da billedet blev taget, men hun erkendte at hun kunne huske forkert og følte sig gammel. Skødehunde var dem, der var for unge til egentligt samleje og derfor bare sad på skødet og blev pillet ved. For en del af de betalende herrer var det rigeligt, og så kunne det foregå i stuerne og krævede ikke et værelse, der kunne lukkes af.


Andersson kiggede igen på skærmen. Hvad Medusa Nielsen, den gamle rufferske, havde af behov for at dukke op i den bedste sendetid og postulere, at hun var mor til liget på hjulet, kunne han ikke lige greje, men hun gjorde det i nogen grad overbevisende. Hun havde altid været god til følelser. Ikke mindst andres. Han havde set klippet tre, fire gange, og Pelle spurgte, hvad det var, der var så interessant ved den polske grevinde. Andersson trak ham ind til sig og sagde, at hvis hun var grevinde, var han julemanden, hvilket straks fik hans kæreste til at komme med en række ønsker, der i andre sammenhænge ville være gået for at være uanstændige.


Senere fortalte han historien om Medusa Nielsen, der strengt taget ville være en film eller Tv-serie værdig. Andersson er bare en virkelig dårlig fortæller, og man skal mere eller mindre være kæresteforelsket i ham for at finde det spændende at lytte på. Det er Pelle så også lykkeligvis, så han er godt underholdt.


Tilbage i midten af 1960erne i Białystok begyndte hun at udleje sin fem år yngre lillebror til venlige herrer med behov for en sød og nærværende dreng et par timer. Den gang var byen, der er at regne for en middelstor polsk provinsby, fattig som resten af landet og den store krig bestemt ikke længere væk i tid, end at den stadig kunne mærkes. Og i en eller anden grad lugtes, hvis det ikke var fattigdommen, eller en blanding. Det blev i al fald tydeligt, at hvis der skulle tjenes penge, måtte der geografisk ekspanderes, så hun tog sin bror under armen og snød sig ombord på et tog til Berlin.


Konduktøren var en relativt trofast kunde og sad gerne med broderen på skødet natten over, og grænsevagten, der kom igennem toget, havde ikke fået et anstændigt blowjob i, hvad der føltes og fornemmedes som årtier.


Berlin var langt fra det Sodoma og Gomorra, hun havde forestillet sig, men det var bestemt mere end det, hun kom fra, og hun kunne lide byen.


Over årene fik hun opbygget en særdeles lukrativ forretning, hvor drenge kunne tjene en klatskilling mod, hvad hun kaldte barmhjertighedsydelser overfor pæne mænd i hendes regi. Hun etablerede den trygge ramme og tolererede ingen brud på de af hende dikterede regler.


Når de unge blev gamle nok, fik de mulighed for et værelse med en dør. I det hele taget var det bygget op som et kontorhotel, længe før den slag blev moderne, hvor man kunne leje et rum eller bare en stol, alt efter hvad der var behov for og i forhold til alder og økonomi. De var alle sammen hendes børn og stod under hendes beskyttelse, men forbrød man sig mod husets regler og eksempelvis havde narkotika på sig, blev der gjort kort proces, og man blev henvist til gaden, der er et langt farligere sted at ernære sig i den branche. Justitsen gjaldt i særdeleshed også de betalende gæster. Hvis der blev udøvet mere vold, end der var aftalt og betalt for, blev ”Den lille gorilla” hentet og gæsten knækket på midten og sendt ned af trappen uden faldskærm eller knæbeskyttere.


”Den lille gorilla” var en jødisk dværg der havde overlevet en del og bestod af komprimeret muskelmasse og en stærkt nedsat tolerance over for alt. Intet undtaget.


Beklageligvis havde Medusas kødelige lillebror udviklet et seriøst misbrug og valgte til hendes frustration at tage en overdosis i et af værelserne og døde af det. Det skabte en uhensigtsmæssig interesse for stedet, og hun besluttede at lukke ned, inden spørgelysten fra øvrigheden blev for stor og politiet for nærgående. Hun rykkede mod nord og til Danmark, der gik for at have liberal lovgivning på flere punkter. Det var i 1980erne. Hun kaldte sig Nielsen og etablerede via mellemmand en mindre udgave af det tyske hotel. Det var også her, hun tog titel af polsk grevinde.


Mammutterne i den zoologiske have tiltrækker sig snevejr. Det er meget lokalt og absolut ude af trit med årstiden, men det har sikkert noget med deres pels at gøre. Det er i al fald praktisk med pels, hvis det er koldt, så om det er pelsen eller vejret, der kommer først, er vel lidt lige meget.


Som det er nu, kan man stå udendørs i skjorteærmer og se de store dyr lege i vinterlandskabet, og det er der mange, der gør, fordi det ligner noget film i 3D og altså er mere naturligt end naturligt, og natur er nu en gang nemmere at håndtere inden for lukkede rammer.


Så ved man, hvor man har den.


Sussie var taget ud i forstæderne for at få en lille sludder med Medusa Nielsen. Det havde været en helt igennem behagelig oplevelse. Grevinden var en flot ældre dame med snehvidt, sirligt opsat hår, der forstod at være tilstedeværende for sin gæst med en ikke påtrængende opmærksomhed. Den polsk-tyske accent var stadig hørbar og charmerende, som den slags er, når man tydeligvis ønsker at tillære sig og tale det nye sprog som en indfødt, men ikke kan glemme det oprindelige modersmål. Hun havde budt på kirsebærbrændevin, som Sussie måtte beklage at sige nej tak til.


Lejligheden var som et museum. Alt var fra en anden tid og emmede af historier, der gerne ville fortælles. Hun havde vist Sussie fotoalbummet og slået op på billedet af drengen med bananen, hvor modermærket på halsen var tydeligt. Der var næppe så meget tvivl om, at det var liget som dreng.


Medusa kunne fortælle, at hun havde taget ham under sine vinger, da hun på en rejse tilbage til hjemlandet var stødt på ham blandt andre gadebørn. Hun havde ikke kunnet tage ham med sig til det nye land højt mod nord, men havde sørget for at understøtte ham, så han havde haft en tålelig tilværelse og mulighed for skolegang.


Hun fortalte, hvor rystet hun havde været over at gense ham på forsiden af avisen og læse om hans grusomme død. Hun kunne så også berige med, at han hed Stanislaw og hende bekendt aldrig havde været i Danmark, før han dukkede op som hjulpynt i midten af hovedstaden. Der var intet i Grevindens ansigt der røbede en eventuel rørelse, men måske var hun ikke typen, der var i sine følelsers vold. Enten det eller hun var fuld af løgn. Sussie troede hende uanset hvad ikke over en dørtærskel, men hun nød selskabet, og der var afgjort sammenfald mellem ungdomsfotografiet og historien om liget, hun havde stået med på broen. Sandsynligheden for at der var flere, der havde et Afrika lignende modermærke på halsen var ikke stor. Hun fik lov til at tage et fotografi af billedet med sin telefon og lovede at komme forbi en anden gang. Det var i det hele taget lykkedes Grevinden at få Sussie til at føle sig som det længe savnede barnebarn, der endelig var kommet forbi.


Tilbage i bilen sad Sussie en lille stund og funderede over mødet. Hun var nødt til at have Andersson med ind over. Han havde mødt Medusadamen før og kendte en del til hendes fortid eller fortider, i flertal. Hun satte bilen i gang og trillede tilbage mod byen. Der var opstået et interessant problem eller måske et pudsigt sammenfald.


Året forinden havde nogen terroristisk anlagte typer bragt en bombe til sprængning i en af byens kloaker, hvilket havde givet et helvedes svineri da trykket fra eksplosionen havde presset kloakindholdet tilbage og op i folks toiletter og ud i deres flisebelagte badeværelser.


Man havde ikke den gang fundet ud af, hvem der stod for operationen, men nu havde en kvik assistent i arkivet kigget billederne af den smadrede kloak igennem og opdaget, at der på en af væggene med store røde bogstaver stod Rosen. Der var ikke rigtig nogen, der havde bidt mærke i det den gang, men nu virkede det slående, og hvis det var et tilfælde, var der ved at være for mange tilfælde efter Sussies smag. Halvvejs ind mod byen kom den forankørende bil pludselig ud af kurs, slog en kolbøtte og landede på taget. Det var med nød og næppe, at hun undgik at torpedere den, og hun stoppede lidt derfra og gik tilbage for at se til bilisten. Han var netop kravlet ud af sideruden og blødte kraftigt fra en flænge i hovedet og virkede lidt konfus. Sussie ringede efter assistance og en ambulance og efterlod føreren siddende i rabatten og fortsatte ind mod byen. Det var ikke hendes sag og ikke noget, der hastede, men det havde godt nok set mærkeligt ud. Og så kørte hun ud i vigesporet og parkerede. Der var et eller andet galt. Hun følte sig småsvimmel, og hendes reaktion på ulykken havde været underligt mekanisk og udeltagende. Hun gned øjnene. Havde hun overhovedet fået svar på noget ude hos Grevinden? Der var nogen, der kaldte hende over politiradioen, men ordene blev bare grød, så hun gik ud og stillede sig op ad bilen. Der var ikke megen ide i at køre, før svimmelheden havde lagt sig. Hun trak vejret dybt ind og pustede langsomt ud.


Pelle trak vejret dybt ind og pustede langsomt ud, og så kiggede han på sin kæreste og spurgte, om han havde sagt noget. Andersson rystede på hovedet og prøvede at ringe Sussie op igen.


- Hun har det ikke godt.


Anderssons små hår i nakken rejste sig, da han så på Pelle og spurgte, hvem det var, der ikke havde det godt. Pelles øjne var glasklare, og Andersson måtte gentage spørgsmålet, hvortil hans kæreste blinkede, rystede på hovedet og så ud, som om han lige var vågnet.


Og så spurgte han, hvad det var de talte om.


Andersson kiggede grundigt på ham. Han så ud som en, der havde sprunget nogen minutter over og ikke var kommet i synk endnu.


Det var ikke, fordi han egentlig savnede den tid, hvor de havde en engel boende, men lige her kunne han godt have brugt nogen hurtige vinger og en enklere forklaringsmodel. Eller i al fald enklere end dem, han ikke havde nu. Det tog tid før Pelle blev sig selv igen, og som Andersson kender ham, og Sussie fik han ikke kontakt med før ud på morgenen, og der var hun gnaven og sit mest introverte jeg og fuldkommen umulig at kommunikere med. Lige der følte han sig meget som værende lukket og låst inde i det, han aldrig havde villet være en del af, en familie.


Andersson prøver at få bare lidt orden i de informationer, han har, dels fra pressen og dels fra hans tidligere kollega, der stadig er i styrken. I den sammenhæng er han gået i gang med at studere kalkmalerier, der ofte er ret klart beskrivende, da de er datidens tabloid og anskuelsestavler. Hvis de der Rosen folk har tænkt sig at være konsekvente, og hvis navnet er valgt ud fra Umberto Ecos fantastiske og filmatiserede med James Bond i hovedrollen bog, så ville der komme betydeligt hårdere angreb.


Han kiggede på sin smukke kæreste, der var faldet i søvn, og glædede sig til, at han kunne udspørge ham om, hvad det var, der var sket. I det hele taget glædede han sig bare over at se ham, til stadighed og tæt på.


Man kan sige mange sjove ting og vittigheder om det at køre elevator som erhverv. Jeg er bare ikke nogen spøgefugl og forholder mig med stor og alvorstung mine til det meste. Jeg har aldrig bevidst fortalt en morsomhed, men jeg er ofte blevet leet af, og det er formodentligt, fordi jeg er ret latterlig. Min selvsikkerhed er heller ikke voldsomt udtalt, og det har betydning i det kommende. Ellers ville jeg aldrig have nævnt det. Jeg vil nødig tiltrække mig unødig opmærksomhed, og det er al opmærksomhed, men altså, Igor Strawsky havde henvendt sig og ville gerne aflevere min lille tegnebog tilbage. Et nobelt træk, men hvordan han havde fundet frem til min arbejdsplads er mig en gåde. Jeg ved som nævnt ikke engang, hvor jeg bor. Jeg havde hørt om den unge Strawskys digtsamling ”På hjul og stejle”, og jeg har faktisk mødt hans poetiske idol, B. Andersson, for år tilbage, mens han stadig var aktiv politimand. Vi drak et par øller sammen den gang, men jeg tvivler på, at han ville kunne huske mig. Det kan de færreste, hvilket jeg ikke skal fortænke dem i. Jeg er bedst kørende som fortrængning.


Hr. Strawsky havde forslået mig, at vi mødtes uden for hotellet, hvilket i øjeblikket var det eneste sted jeg vidste, hvor var. Jeg må tilstå at jeg blev noget paf, da jeg fandt ud af, at han var ham. Jeg havde regnet med at mødes med klichéen på en ung poet, og i stedet stod der, hvad med al respekt, bedst kunne defineres som en parodi på en hvid rapper, inklusive et gigantisk halssmykke forestillende en enhjørning i tegneseriestil. Og så var han efter min smag køn, og det var jeg slet, slet ikke forberedt på.


Jeg stod så i hotellets lidt for store uniform og sort kasket med guldbånd, der gjorde, at vi måtte gå om i sidegaden, så gæsterne ikke fejlagtigt tog mig for en, der med fløjte kunne praje en taxa, hvilket jeg på ingen måde er bemyndiget til.


Der stod vi så. To lidt spøjse størrelser med kasketter, og jeg kunne straks se og fornemme, at jeg ikke skulle kigge ham for dybt i øjnene, hvis jeg skulle overleve mødet. Det tog han så ikke lige hensyn til, men låste mit blik, så jeg dårligt kunne blinke, mens han fortalte, hvor han havde fundet pungen, og han ville ikke umiddelbart slippe den, før jeg fortalte, hvordan den var landet der, hvilket jeg af gode grunde ikke kunne. Til sidst sagde han, at han ville have et kys i bytte og det forvirrede mig fuldkommen, og så meget, at jeg ikke kunne forsvare mig.


Sussie kiggede på sit spejlbillede. Hun kunne ikke se nogen større forandring fra dagen før, så måske havde der bare været tale om et mindre ildebefindende og noget forbigående, men det havde så gu været ubehageligt og ikke noget, hun tænkte, der var nogen grund til at dele med andre. At Andersson havde ringet klokken lort om morgenen og vækket hende tydede på, at han var bekymret, og det var i sig selv pisseirriterende. Det kunne sgu hurtigt blive en gang for fucking omsorgsfuldt. Det havde fandme været rigeligt belastende med den mor, hun havde haft engang, og hun havde ikke brug for gentagelser, hvad hun mange gange havde fortalt sig selv. Der skulle kaffe til. Mængder af kaffe og gerne med noget chokolademælk i, hvis hun havde noget på køl.


Kriminalteknikeren havde sendt en tekstbesked, men det var en af de søde, og det magtede hun ganske enkelt ikke, og så var der så usandsynligt langt ud på landet. Der måtte holdes en professionel distance. Hun stoppede i sin tankerække, mens vandet begyndte at koge. Holdt hånden op foran det ene øje, og tog den så væk igen.


Hun gentog manøvren et par gange for at være helt sikker. Der var en ubehagelig flimren yderst i synsfeltet på højre øje. Pisse lorte lort, men ingen grund til panik endnu. Tiden måtte ses an. Det har tiden officielt godt af, selvom det sjældent ændrer det store.


Og så var der Medusa Grevinden, der gjorde, at hun var nødt til at komme i kontakt med Andersson. Fucking pisse lorte lort.


Man havde politisk ikke haft nødigt officielt at forholde sig til Rosens første aktion. Det havde naturligvis været voldsomt, men man anlagde bredt den holdning, at man ikke under nogen omstændigheder bøjede sig for terrorister eller politiske aktivister, opportunister, opinionen eller vælgergrupper generelt. Da 2. aktion kom, og man blev gjort opmærksom på, at nummer to var nummer tre, og et var to, fordi bombningen af kloakken et års tid tidligere var med i pakken, blev man tvivlrådig. Der var også pludselig et kønspolitisk aspekt, man var nødt til at forholde sig til. Første offer havde været en mand på et hjul af en vis størrelse. Andet offer var en ung kvinde, der var spiddet gennem kønnet og formentlig hele vejen gennem kroppen. Der var grupper, der holdt i hævd, at manden havde fået lov til at ligge ned i døden, men at kvinden måtte stå op, hvilket helt klart kunne tolkes sexistisk og betydningsfuldt. Der var meget at forholde sig til, og det var ikke helt ligetil.


Det havde været en tilfældig patruljevogn, der lige så tilfældigt havde været på vej gennem byen med slukket radio, da der aldrig skete noget så sent, der slog alarm. De var kommet ude fra havnen, hvor de havde siddet og kigget ud over vandet og småsludret om ingenting. På vej til station 1 var de kørt forbi parlamentet. Her havde nogen efterladt et lig af en bil med en meterhøj stage stikkende op fra. Øverst var en maltrakteret dukke blevet penetreret. De var stået ud, fordi der det tidlige tidspunkt til trods var et vist opløb, og da nogen råbte, at det ikke var en dukke, men en virkelig kvinde, blev stemningen noget intens. Man kunne beklageligvis ikke nå at få pillet damen ned og kørt bilen væk, før journalister og kamerafolk begyndte at flokkes. Der var naturligvis også droner, men oven over dem var der også store, sorte fugle, man først antog var hejrer eller andre fortidsdyr, men som en emsig ornitolog med det samme kunne kategorisere som nordamerikanske gribbe. De var fløjet ganske langt, medmindre de havde været i nærheden i anden anledning. Man måtte i gang med søgemaskinerne på ordet Coragyps.


Der var stor interesse for, hvem kvinden på spyddet var. Og modsat med ham på hjulet nåede man ikke at stoppe fotograferne, og presseetikken viste sig at være et tomt hul, man kunne komme hvad som helst ned i.


Der var meget at danse rundt om. Man havde fået en særdeles alvorlig henvendelse fra det meget store udland, angående om man godt ville være så elskværdig at få styr på de bestialske klimahysterikere i landet, inden de dannede skole og det blev en trend ud over Europa.


Man måtte i hast træde sammen i regeringstoppen og blive enige om en skarp fordømmelse af det skete og eventuelle kommende hændelser. Der havde stået Rosen med store røde bogstaver over den skrantende bil, stagen var rejst fra, hvis nogen skulle have været i tvivl.


Retsmedicineren med det brede smil og den voldsomme latter kunne orientere om, at også lig nummer to havde været lykkeligt afsjælet inden maltrakteringen, hvilket kunne tages som en eller anden form for pseudohuman indstilling over for ofrene, men nok stadig ville falde ind under paragraffen om usømmelig omgang med lig, ud over en hel del andre forordninger og bestemmelser.


Det ledsagende manifest havde været formuleret i stil med det første, men med en yderligere præcisering af krav:


”Vi er klodens krigere og erklærer, at et fuldstændigt stop af brug af fossile brændstoffer skal ske øjeblikkelig, og at enhver langmodig forsinkelse vil blive hævnet med blod. Vi er Rosen.”


Pelle havde ikke skyggen af erindring om, hvad der var sket dagen før og havde intet bud på, hvad han kunne have ment med at sige, at nogen havde det dårligt. Det var, som om der var klippet et stykke ud af hans hukommelse, uden at det var blevet erstattet med noget andet og mere fyldigt. Andersson var en kende foruroliget over, hvad han oplevede som rod i selve grundmaskineriet, og det ville han godt have kunnet håndtere professionelt, men det var ikke helt så enkelt, når det sneg sig ind i de private cirkler, som han godt ville have snævret betydeligt ind og lukket af for uvedkommende.


Pelle lænede sig ind imod ham og havde glemt at tage tøj på, efter han havde været i bad. Hvis det var et udslag af tidlig demens, hilste Andersson det velkomment og så frem til, at de skulle blive gamle sammen.


De var blevet enige om, at det var Pelle, der skulle stå for selve indkøringen af hans lille navnefælle i vuggestuen, så han afleverede ham om morgenen til de professionelle børnepassere og forventede det værste. Det var kun et par timer i første omgang, og da han vendte tilbage, var den lille fyr travlt optaget af alderssvarende bekendtskaber, hvis ikke ligefrem regulære venskaber. Den voksne Pelle var ikke fri for at føle en lille smule jalousi, der som bekendt ikke er en følelse, der altid er rationelt funderet.


Medusa Nielsen stirrede med et tomt blik ud i intetheden. Den unge kvinde, der var blevet spiddet, havde ikke umiddelbart virket bekendt, og det var i bedste fald tankevækkende, men billederne havde også været af ringe kvalitet, og nogen havde yderligere lagt en sort bjælke over hendes døde øjne. Der var også lagt en over hendes små bryster og en over hendes skridt. Det havde været en god dag for bjælker og dybest set noget pjat. Hvis man kiggede rigtig godt efter, kunne man se, at Medusa Nielsens kæber var tæt sammenpressede, men der var ingen, der kiggede, da grevinden var så ganske alene i sit toværelses palads, og det passede hende godt.


Det havde været et interessant møde med politidamen. Ikke umiddelbart frugtbart, men interessant. Hun var muligvis ikke nem at løbe om hjørnerne med, men det var måske heller ikke nødvendigt.


Hun var tidligere kollega med ham B. Andersson, der ikke længere var statstjenestemand og derfor var mere at forstå som et løsgående missil, man ikke kunne beregne banen for.


En lyd fik hende til at dreje hovedet. Der sad en grib på gitteret på hendes franske altan. Det var tydeligvis et tegn men på hvad, kunne hun ikke lodde.


Der havde været en tid, hvor ubåde havde svævet rundt over byen og til en vis grad over forstæderne, men de havde efterhånden trukket sig så langt ud mod horisonten, at de bare lignede truende skyer eller en bjergkæde. Det sidste var savnet i det lille flade land og blev påskønnet af flere.


Der var landet en grib mere på gitteret, og hun overvejede, om det kunne holde til vægten, eller om hun var nødt til at jage dem væk.


Hvis de blev siddende, ville der så sikkert som amen i kirken komme brok fra viceværten, der var en trist, ældre, overvægtig alkoholiker, der ikke kunne huske fra næse til mund og følgeligen altid for en sikkerheds skyld skældte ud over et eller andet. Gerne noget regeringen var skyld i, eller bankerne og med garanti de fremmede, der tydeligt og hørbart også talte Grevinden, som han ikke bare ikke kunne lide, men også var pænt bange for. Og han var sikker på, at hun var en del af noget større og givetvis ulovligt. Han manglede bare beviser og helst nogen, der var håndgribelige og uomtvistelige.


Hun rejste sig og gik over og bankede på ruden, hvilket ikke syntes at påvirke de store fugle, hvorfor hun i stedet gik ud og skænkede sig en abrikossnaps, der strengt taget var tættere på at være en likør og smagte glimrende og uskyldigt. Snehvides æble. Hun kiggede igen ud i intetheden. Hun var nødt til at finde ud af, hvem den unge kvinde på stagen havde været og ikke mindst, hvordan hun havde fundet Rosen, eller de hende.


Hun skyllede glasset i koldt vand og stillede det tilbage i skabet til de mange flasker og mange dejlige smage.




OEBPS/images/cover.jpg
En anden

historie

En Andersson krimi
al’
Bjorn Ignatius Dckenholt





OEBPS/nav.xhtml




		Indholdsfortegnelse



		At falde op



		En anderledes dansetime



		Løbetid på løbehjul



		Handelsstandsforeningen af 1847 og dens kollaps



		Ved lejlighed



		Edna på vulkaner



		Irma lukker ned



		De mange stille selvmord



		Udsigten fra et nulpunkt



		Den gode patient



		Halvvejs for sjov



		Pantgribbene kommer



		Vølvens døtre



		Stavnsbundet



		Vidtløftigheder møder Røde Orm



		Alting går undtagen tiden



		Alle hidkaldt daggry gjalder



		Enden er nær



		Helvede i forgårs



		Det glemte kapitel



		Kolofon









Page List





		7



		8



		9



		10



		11



		12



		13



		14



		15



		16



		17



		18



		19



		20



		21



		22



		23



		24



		25



		26



		27



		28



		29



		30



		31



		32



		33



		34



		35



		36



		37



		38



		39



		40



		41



		42



		43



		44



		45



		46



		47



		48



		49



		50



		51



		52



		53



		54



		55



		56



		57



		58



		59



		60



		61



		62



		63



		64



		65



		66



		67



		68



		69



		70



		71



		72



		73



		74



		75



		76



		77



		78



		79



		80



		81



		82



		83



		84



		85



		86



		87



		88



		89



		90



		91



		92



		93



		94



		95



		96



		97



		98



		99



		100



		101



		102



		103



		104



		105



		106



		107



		108



		109



		110



		111



		112



		113



		114



		115



		116



		117



		118



		119



		120



		121



		122



		123



		124



		125



		126



		127



		128



		129



		130



		131



		132



		133



		134



		135



		136



		137



		138



		139



		140



		141



		142



		143



		144



		145



		146



		147



		148



		149



		150



		151



		152



		153



		154



		155



		156



		157



		158



		159



		160



		161



		162



		163



		164



		165



		166



		167



		168



		169



		170



		171



		172



		173



		174



		175



		176



		177



		178



		179



		180



		181



		182



		183



		184



		185



		186



		187



		188



		189



		190



		191



		192



		193



		194



		195



		196



		197



		198



		199



		200



		201



		202



		203



		204



		205



		206



		207



		208



		209



		210



		211



		212



		213



		214



		215



		216



		217



		218



		219



		220



		221



		222



		223



		224



		225



		226



		227



		228



		229



		230



		231



		232



		233



		234



		235



		236



		237



		238



		239



		240



		241



		242



		243



		244



		245



		246



		247



		248



		249



		250



		251



		252



		253



		254



		255



		256



		4











